b'\n_START_ARTICLE_\nKnji\xc5\xbenica Bre\xc5\xbeice\n_START_PARAGRAPH_\nKnji\xc5\xbenica Bre\xc5\xbeice je osrednja splo\xc5\xa1na knji\xc5\xbenica s sede\xc5\xbeem na Trgu Jo\xc5\xbeeta Topori\xc5\xa1i\xc4\x8da 1 (Bre\xc5\xbeice); ustanovljena je bila leta 1993.\n_START_SECTION_\nOpis\n_START_PARAGRAPH_\nZa\xc4\x8detki knji\xc5\xbeni\xc4\x8darstva v Bre\xc5\xbeicah segajo v leto 1880, uradni za\xc4\x8detki delovanja Knji\xc5\xbenice Bre\xc5\xbeice pa v leto 1945. Knji\xc5\xbeni\xc4\x8dno rast so spremljale \xc5\xa1tevilne selitve in organizacijske oblike. Danes knji\xc5\xbenica pokriva podro\xc4\x8dje ob\xc4\x8dine Bre\xc5\xbeice, ki \xc5\xa1teje 24.500 prebivalcev, njene storitve pa i\xc5\xa1\xc4\x8dejo tudi uporabniki izven ob\xc4\x8dinskih meja. Ta ustanova je vozli\xc5\xa1\xc4\x8de oziroma sti\xc4\x8di\xc5\xa1\xc4\x8de razli\xc4\x8dnih poti vseh generacij. Glede na COBISS je knji\xc5\xbenica leta 2013 obsegala 87.223 enot gradiva. Knji\xc5\xbenica Bre\xc5\xbeice pa ni le prostor, namenjen gradivu, ampak tudi informacijskemu opismenjevanju, razvijanju bralne kulture, domoznanskim \xc5\xa1tudijam, vse\xc5\xbeivljenjskemu u\xc4\x8denju in dru\xc5\xbeenju.\n_START_SECTION_\nPodatki\n_START_PARAGRAPH_\nOb vstopu v knji\xc5\xbenico uporabnike oziroma obiskovalce vabijo sredi\xc5\xa1\xc4\x8dni pult s knjigomatom za samostojno izposojo gradiva, izbrana dela na panojih, zbirka leposlovnih del ter audio-video gradiva na oddelku za odrasle. Poslovanje je avtomatizirano s tehnologijo RFID. V pritli\xc4\x8dju je \xc5\xa1e mladinski oddelek s knji\xc5\xbenim in neknji\xc5\xbenim gradivom za otroke in mladino. Posebej zanimiva zanje je stalna razstava mladinskih knjig v tujih jezikih z naslovom Mini Bologna. Zbirka obsega 505 bogato ilustriranih mladinskih knjig iz 44 dr\xc5\xbeav. Z njimi se otroci seznanjajo s tujejezi\xc4\x8dnimi kulturami, jeziki in pisavami ter se navdu\xc5\xa1ujejo za samostojno odkrivanje druga\xc4\x8dnega, neznanega._NEWLINE_Nadstropje vi\xc5\xa1je domujejo strokovni oddelek za odrasle, referen\xc4\x8dna zbirka, domoznanska zbirka, to\xc4\x8dka za samostojno u\xc4\x8denje in e-knji\xc5\xbenica. Strokovni oddelek za odrasle se pona\xc5\xa1a s stalno razstavo rasto\xc4\x8de zbirke doma\xc4\x8dina \xe2\x80\x93 priznanega slovenskega jezikoslovca akademika Jo\xc5\xbeeta Topori\xc5\xa1i\xc4\x8da. Obiskovalci knji\xc5\xbenice se dru\xc5\xbeijo v ve\xc4\x8dnamenski dvorani Savice Zorko, ki je dobila ime po prvi upravnici Knji\xc5\xbenice Bre\xc5\xbeice.'